Dopiyro zimowo pauza powiy nōm tak rychtyg eli Górnik Zobrze na dłōgszo meta myśli ô poważnym fōngowaniu i szpilaniu ô majstra. Hneda piyrszy test. Eli z Zobrzo ôdyndzie nojlepszy snajper?
Bez ôstatni lata sprzedowani nolepszego „samca alfa” po kożdej rundzie było podstawōm polityki transferowej Górnika. Wtedy szło być wiernym klubowi i za jednym szlagiym nim ciepnōnć, skoro transfer dowoł mu trocha kotlokōw na życi. Tera bezmałaś w Zobrzu je inacy, co pokozać już miało letni ôkno transferowe. Po tych co poszli żodyn już niy ślimto (Danch, Kopacz), a poru nowych poradziyło sie dobrze w KSG znojś (Koj, Wieteska, Kądzior). Górnik idzie w modych, kerzi majōm idyntyfikować sie z klubym i dobrze firmować Ślōnsk…
Igor Angulo zdałoby sie średnio ku tymu pasuje, chocioż… Wiek? Sprawa dyskusyjno. To je w gowie. Wiynzi z klubym/regiōnym? Ciynżko liczyć że 32-letni fusbalista z Bilbao po zaliczyniu 11 klubōw karierze ôroz z miłości do roladōw i paprotek ôdbitych we wōnglu przekludzi sie na zawsze do Zobrzo. A jednak, Górnik to do Igora coś wiyncyj! Godka, że Zobrze spōmino mu Bilbao i że rychtyg dobrze sie sam czuje ni ma yno fandzolyniym. Zobrze to dwanosty i nojlepszy przistanek w karierze Angulo. Tukej zrobiōł awans, bije snajperski rekordy, stadiōn wyśpiywuje jego nazwisko i sztyjc jy zupa na zdobycznym kokocie. Niy dziwne, że czuje sie jak u sia i ofyn godo, że nikaj sie stōnd niy wybiyro. Z jednym „ale”! Do sia du dōm rod by wrōciōł. Hiszpańsko „Marca” wywōniała, że Athletic Bilbao (latoś w dolnych kōnskach tabeli Primera Division) chciołby Igora nazod. Bramy klupie, rodzōny Bask i sztyjc 3 lata modszy ôd Aduriza, podstawowego snajpera Athleticu. Kandydat klasa!
Angulo gynał szkryfnōł kōntrakt do 2020 r. Wert je tera wiyncyj. Pora lot do zadku czakali by już w Zobrzu na brif z Bilbao choby na zbowiyni. Tera? Ni ma brifu – ni ma ô czym godać. Problym bydzie jak brif rychtyg przidzie. Chynć zatrzimanio grocza moge niy styknōnć jak rolady przestanōm wōniać…
szl_Latn szl_Latn szl_Latn szl_Latn